PIIBLIKOHVIK
Tere tulemast taas Piiblikohvikusse!
Täna räägime ja vaatame maailma tavalisest veidi laiemalt.
Räägime vendadest-õdedest rahvusvaheliselt.
Kuidas läheb kristlikul kirikul?
Kus on tagakiusu ja kus ärkamist?
Ja minu külaline Johan Candelin on selle ala asjatundja.
Oled saates varemgi olnud. Oled endine Kokkola kirikuõpetaja.
Sealt haarati sind kaasa rahvusvahelisse töösse.
Kui vaadata ja lugeda teie infolehti,
siis näeb, kui tihti sa mööda maailma ringi reisid
ja kohtud huvitavate inimestega, näiteks paavsti ja teistega.
Oled teinud seda tööd hea tahte saadikuna
Maailma Evangeelses Alliansis,
lisaks osaled First Step Forumis. Räägime neist kõigist kohe.
Sinu põhitööandja on hetkel Märtrikiriku Sõbrad,
mis on 1982. a rajatud rootsikeelne ühendus.
Räägime neist kõigist kohe. Aga ütle enne,
mis ajendas sind kirikuõpetajatöölt rahvusvahelisele tööle minema?
Olid ühe elutöö juba lõpetanud
ja alustasid seejärel täiesti uut tööd.
Peamiseks põhjuseks oli ehk see,
et kui tahad Soomes tagakiusatud kirikust rääkida
tuleb käia ka tagakiusatud kirikut külastamas,
inimestega tutvumas, nende lugusid kuulamas jne.
Muidu pole midagi rääkida, kui sellest üksnes raamatust lugeda.
Ja kui kogudus kuskil maailmajaos kannatab
ning keegi nende juurde tuleb ja lihtsalt nendega aega veedab,
on see väga oluline. Nad näevad, et nad pole üksi.
Väga tihti kiusab hingevaenlane: Oled üksi ja keegi ei hooli sinust.
Aga kui keegi tuleb rääkima, et Soomes palvetatakse teie eest
ja tahame aidata nii palju kui võimalik,
saavad nad sellest uut julgustust.
Oma töös Evangeelse Alliansi hea tahte saadikuna
esindad 160 miljonit kristlast maailma eri paigus.
Kas meie siin Soomes ja teisedki mujal ei mõista,
kui palju kristlasi maailmas on?
Kaks gruppi ei mõista. Üks neist on press.
Soome meedia ei mõista midagi, mis maailmas toimub.
Nad usuvad, et maailm on Soome suurem versioon.
Teine on kirikurahvas. Nemadki ei tea. Ja see on juba suur õnnetus.
Kui mõistame, kui palju on maailmas kristlasi ja mis seal toimub,
mõistame ka, kui suur on Jumal.
Meil kõigil on vajadus näha üha enam, kui suur ja võimas on Jumal
ja Jumala kuningriik.
Siis näeme, et Hiina ärkamine on meie ärkamine.
Ja kannatused kuskil Süürias on meie kannatused.
Me kuulume kokku. Me küll räägime sellest kaunilt,
kuid lõpuks piirdub see siiski oma palvekambri uksega.
Üks töö, milles sa osalenud oled, on First Step Forum
ehk Esimese Sammu Foorum. Mis see on?
See on grupp kristlikke juhte, sh kolm endist peaministrit:
Kjell-Magne Bundevik Norrast,
Mart Laar Eestist ja Jerzy Buzek Poolast,
Obama pastor dr Joel Hunter,
Saksa tervishoiuminister Herman Gröhe,
Soomest Eija-Riitta Korhola, Sari Essayah ja Peter Östman.
Püüame ennetada ulatuslikke kriise
ja teha kõik, et need suurteks katastroofideks ei paisuks.
See käib kulisside taga, nö radari ulatusest väljas.
See teebki asja huvitavaks.
Püüate korraldada kohtumisi erinevate poolte juhtide vahel,
et teineteisemõistmist luua.
See on üks tegevusviis.
Teine on noorte koolitamine, mida teeme näiteks Egiptuses.
Treenime noori ühiskonda astuma
ning kinnitama demokraatiat, inimõigusi ja kiriku positsiooni
nendes maades.
Ja kolmandaks - kui keegi kavandab midagi,
näiteks rünnakut vähemuse vastu,
läheme kohale ja ütleme, et teame, mis teoksil on
ja et see on halb riigile investeeringute, turismi ja muu vallas.
Kui sina näiteks kavandaksid pangaröövi
ja ma tuleksin eelmisel päeval ütlema, et tean, mis teoksil on,
siis mõtleksid, kas see ikka ära tasub, kui keegi sellest teab.
See sisaldab küll veidi hirmutamist, kuid heal eesmärgil on see lubatud.
Viimasel ajal kuuleb uudistes palju ISISest või ISst.
See on islamiäärmuslaste rühmitus,
mis paistab edenevat äärmiselt julmalt
ega näita mingit halastust, nagu uudistest näeme.
Kas nii äärmuslikus olukorras saab midagi teha,
mis tõeliselt katkestaks selle viha teraviku?
Jah ja ei. Me ei saa olla otseühenduses ISISe juhtkonnaga.
Kuid võime aidata kristlasi ja neid, kes selle pärast kannatavad.
Üks asi, mis mind kurvastab, on see, et Soome kirik sellest eriti ei hooli.
Olen öelnud piiskop Vikströmile,
et kui Helsingis on võimalik eraldada paarsada tuhat eurot,
et rahvas kiriku sisevalimistel hääletama läheks, võiks arvata,
et meil on ka raha aidata kristlasi,
kui naisi vägistatakse, mehi tapetakse ja lastele ajupesu tehakse.
See on meie ülesanne ja väljakutse.
Siin sooviksin kirikule ärkamist,
sest kirikul on võimalused ja musklid palju enamaks.
Uus on siin see, et paljud kristlased ei ela enam oma endistes riikides,
vaid paguluses.
Evangeliseerimise ja misjonitöö juures tuleb nüüd arvestada,
et tõeliselt palju kristlasi on pidanud lahkuma oma turvalistest kodudest,
ja elavad nüüd põgenikelaagreis. See on meile kõigile uus väljakutse.
Räägitakse isegi, et muutumas on kogu Lähis-Ida kristlik olukord.
See on suurim muutus pärast Iisraeli rajamist.
Näiteks 75% Iraagi kristlastest
elab juba teistes riikides,
sest nad ei saa enam Iraagis elada.
Käisime näiteks sinuga Istanbulis,
kus ühes keldris Iraagi kristlastele jõulukinke jagasime.
Nad rääkisid väikese tüdruku röövist, kelle eest nõuti 10 000 dollarit
ja ähvardati tema pea postiga saata. See on kohutav.
Üks suuremaid probleeme,
mis ISISe meie meelest nii hirmuäratavaks muudab,
ja mis magnetina kogu maailma islaminoori tõmbab,
on just nende radikaalsus. See on atraktiivne.
Nägin eelmine nädal raportit,
mille järgi liitub nendega iga päev 50 - 100 uustulnukat.
ISIS kasvab. Nende salarelvaks on olnud mobiiltelefon.
Nad saadavad pilte kristlaste tagakiusamisest, mahalöödud peadest
ja see šokeerib meid,
kuid osad mosleminoored näevad, et islam on võidukas
ja eksisteerib kalifaat, mis on olnud kauane unistus.
Nüüd, kui kalifaat on rajatud, tõmbab see nagu magnet.
Lääs on siin üsna abitu, nii et meil tasub mõelda,
mida saaksime riigi, kiriku ja kristlastena teha.
Räägime sellest hetke pärast veel.
Sinu põhitööandja on Märtrikiriku Sõbrad.
Olete hakanud äsja välja andma
ka soomekeelset infolehte.
Olete eksisteerinud alates 1982. aastast.
Miks alles nüüd soome keeles?
Hea küsimus.
Rootsikeelne infoleht jõuab ca 5000 tellijani.
Meil lihtsalt pole olnud aega,
kuid nüüd oleme veidi abiväge saanud
ja saame ka soomekeelset teha. See ilmub viis korda aastas.
Me ei saada seda e-mailiga seepärast,
et elektronpost pole turvaline. Me ei tea, kes seda loevad.
Seepärast jõuab see kohale viis korda aastas postiga.
Tuleb vaid saata oma postiaadress ja infoleht tuleb tasuta kohale.
Kas infot saab lehelt www.marttyyrikirkonystavat.fi?
info@marttyyrikirkonystavat.fi
Mõtleme ka palvegruppidele
ja igast väljaandest leiab infot,
kuidas jumalariik edeneb
ja millist palveabi kristlikud vennad ja õed vajavad.
See muudab meie maailmavaate palju laiemaks.
Sul on südamel, et kristlaste meeled avarduksid
ja nad mõistaksid, et Jumala kogudus on ülemaailmne.
Kas sinu elus oli mingi otsustav hetk, mis selle sinu jaoks avas?
Kokkola on teadupoolest Soome pealinn jne,
kuid see polnud siiski kogu maailm. Miski avas selle asja sinu jaoks.
Muidugi. Kui hakkasin reisima, nüüdseks olen käinud sajas riigis,
üllatas mind, et igas riigis oli ärkamiskristlasi,
kuigi nad kuulusid eri uskkondadesse.
Nad laulsid samu ülistuslaule ja armastasid Jeesust.
Mitu korda juhtus, et ma ei saanud kõnelejast aru
ja tema ei saanud minust aru, kuid meie ühine sõna oli Jeesus.
Kui Jeesus ühendab, siis leitakse ka südameis lähedus.
Sa nägid neid kristlasi konkreetselt?
Jah, eri maailma paigus. Tšiilis, Põhja-Koreas või Venemaal,
Bulgaarias või kus tahes usub tohutu hulk rahvast Jeesusesse.
Hetkel arvatakse, et ärkamiskristlasi on 500 - 600 000 miljoni vahel.
Meid on nii palju, et kui kätest kinni võtaksime,
suudaksime maakerale neli tiiru peale teha.
Uskumatu.
On oluline, et seda mõistaksime ja selle üle rõõmustaksime.
Maailm on 1000 korda suurem kui Soome.
Seal on palju huvitavat näha ja õppida.
Vahel räägid, kuidas su reisidel on huvitavaid uksi avanenud.
Esinesid näiteks hiljuti moslemitele.
Gruusias oli selline olukord,
et seal oli hävitatud seaduslikult ehitatud mošee.
Kahjuks tegid seda kristlased.
Kohtusin kohaliku imaamiga ja vestlesime terve päeva.
Ta ütles, et saab kõnesid Tšetšeeniast ja Iraanist,
kus noored islamistid lubavad tulla relvaga islami au kaitsma.
Ütlesin, et sel juhul satute suurtesse probleemidesse armeega.
Palusin neilt paar nädalat aega
ja lubasin, et First Step Forum püüab neile minareti tagasi saada.
Ta oli üllatunud, et kristlane neid aidata tahab.
Tegime siis igasugust tööd
ja helistasime kahe nädala pärast, et helikopter tõi selle tagasi.
Mind kutsuti kohale, anti aumärk
ja kutsuti õhtul kõnelema ca sajale internaatkooli poisile.
Küsisin, millest rääkida. Räägi, miks sa kristlane oled, vastati.
Mõtlesin, et see ongi Rahvamisjoni töö ja sobib mulle hästi.
Rääkisin, et Jumal armastab neid,
sest olen kristlane ja järgin Jeesust, kes on islamis prohvet.
Polnud mingeid probleeme.
Öeldi, et tule kevadel tagasi ja saad terve päeva kõnelda.
Kirikus lubatakse harva terve päev kõnelda.
Küsisin, kas pean ettevaatlik olema, et ma kedagi ei solvaks? Öeldi, et ei.
"Armastuses rääkides võid vabalt jagada, miks sa kristlane oled."
Aprillis olin seal ja pidasin päevase seminari,
kus oli ca 1400-1500 moslemist juhti.
Läks hästi. Sain uusi kutseid, nii et ees ootab huvitav amet.
Kohal olid Iraani, Türgi ja Aserbaidžani televisioonid.
Nende meelest oli huvitav,
et on kristlasi, kes tahavad aidata kannatavaid moslemeid.
On loomulik, et armastame kõiki. Jeesus suri nendegi eest.
Alati, kui mul siin külas oled,
meenub mulle sinu sõber Shahbaz Bhatti,
Pakistani vähemusteminister,
kes istus samas toolis, kuid mõrvati aasta hiljem.
Ta rõhutas alati jõuliselt sama asja.
Seda saadet võib ikka veel TV7 arhiivist vaadata.
Ta ütles, et kaitseb kristlasena kõigi inimeste õigusi.
Muidugi. - Mis motiveerib sind sama tegema?
Sest tahan, et kõik valiksid Jeesuse.
Kuid tahaksin, et seda tehakse, kuna on vabadus valida,
mitte sellepärast, et peab.
Ma ei taha Soome piibellikku Saudi Araabiat.
Tahaksin, et meil oleks demokraatlik ja vaba ühiskond,
kus igaühel on õigus oma usku väljendada.
Ja kiriku ja evangelistide töö on kuulutada Jeesust nii,
et usule tuldaks. Kuid see toimub demokraatlikus keskkonnas.
Ei mingit sundpööramist? - Ei. Pole sundi rootsi keelt õppida ega pöörata.
Ütled seda Soome rootslasena.
Hoiatad ka inimesi, et neid asju ei lahenda viha
ega eelarvamustega. Üsna paljud,
kellega praegusest olukorrast räägin, tunnevad suurt jõuetust,
näiteks kuuldes uudiseid ISISest.
See on kuidagi niivõrd massiivne ja täis viha kristlaste vastu,
et tekib raske olukord, kus me ei oska reageerida.
Mida võiks sinu meelest praktiliselt teha?
Tuleb palvetada nende eest, kes kannatavad.
Teiseks tuleb neid aidata - telkide, voodite, ravimitega,
mänguasjadega lastele jms. See on meie ülesanne.
Paljud neist on tõesti olukorras,
kus nad peavad valmistuma surmaks.
Meil on Läänes 'happy end' sündroom: Kõik läheb hästi. Kõik laheneb.
Kuid maailmas ja elus ei lähe alati nii.
Olen paljudele öelnud:
Pead kahjuks valmistuma selleks, et sind tapetakse.
Ole valmis.
See hõlmab ka meid. Meid ei tapeta, kuid peame surmaks valmis olema.
Oleme kuidagi niivõrd läänestunud,
et hoiame surma ja kohtumõistmise pidevalt kuskil käeulatusest väljas.
Mult on küsitud, kas elame lõpuajal. Vastan, et ei tea, kuid tean seda,
et igaüks meist elab iga päev oma elu lõpuaegu.
Kui sellele mõelda,
siis meie usk on kuidagi pinnapealseks muutunud. - Jah.
Nüüd viivad probleemid ISISega selleni,
et Soomes on tekkinud negatiivne õhkkond
kõigi usundite, ka kristluse vastu.
Ja teiseks tekib nii suure hulga halbade uudiste puhul väsimus.
See väsitab.
Hakatakse keskenduma rohkem spa'le ja heale enesetundele.
Ja see on loomulikult väga pinnapealne.
Oleme kaugel sellest, kus inimesed olid 100 aasta eest.
Teati, et elame Jumala armust,
kuid tänane päev võib olla viimane, nii et tuleb vastavalt elada.
Oled näinud oma reisidel tihti,
et inimesed on palju kannatanud ja on surmaga silmitsi.
Mis sinu meelest põhjustab seda,
et kui vaadata YouTube'is videoid neilt aladelt põgenenud inimestest,
sealhulgas ka noortest, siis neist ei õhku mingit viha,
vaid armastust ning tahtmist jõuda rahuni
ja aidata neid inimesi.
Näiteks suur kristlik kanal SAT7 küsitles inimesi,
kelle sugulasi oli tagakiusus tapetud.
Kui neilt küsiti, kas nad tahavad kättemaksu ja vasturünnakut,
vastasid nad: Ei. Nad tahaksid, et tagakiusajad õpiksid Jeesust tundma.
Kust see tuleb? See on peaaegu üleloomulik.
See ongi üleloomulik. See tuleb muidugi Taevast.
Rääkisin Gruusias ühe poisiga, kes oli põgenenud Põhja-Iraagist.
Tema ema ja väike õde vägistati ja mõrvati.
Ka isa oli tapetud ja vend oli kadunud.
Küsisin temalt sama: Kas vihkad neid?
Ta vaatas mind hetke ja vastas: Kui vihkaksin, oleksin nagu nemad.
Neid ajendab viha.
Kui meie lähtuksime vihast, oleksime täpselt samasugused.
Jeesus on hea eeskuju,
kuidas vastata armastuses neile, kes meid vihkavad.
See on raske, kuid Jeesuse väes võimalik.
Kas usud, et armastus on vihast tugevam?
Absoluutselt. Elame praegu inimese ajastul.
Kui tuleb Jumala aeg, siis näeme,
et püsima jääb üksnes see, mida tehti armastuses.
Kõik, mida saavutati vihaga,
unustatakse igaveseks.
Kui mõtleme veel Soome olukorrale
ja teie värskele soomekeelsele infolehele,
ka rootsikeelne on juba pikalt saadaval olnud,
võib keegi Soomes öelda, et need on liiga tõsised uudised
ja sellest kõigest ollakse väsinud.
Mida võiks siit positiivset õppida ja saada?
Kaht asja. Esiteks kirjutatakse seal palju ka ärkamisest.
Näiteks antud numbris on mitu artiklit Hiina ärkamisest.
Teiseks - kui sinu vend või õde oleks haige
või haiglas, kas ütleksid: See on liiga tõsine asi,
lähen hoopis bingot mängima. Ma ei suuda selliseid uudiseid kuulata.
Oleksid sel juhul halb õde või vend.
Nood kannatavad inimesed on meie vennad ja õed Kristuses.
Oleme ju öelnud, et usume seda.
Nüüd on võimalus näidata, et hoolime ja tahame nende eest palvetada
ning neid aidata. Huvitav on see,
et kui anname 10-20 eurot mõnele kannatavale kristlasele,
on see raha tolles riigis 5 - 6 korda väärtuslikum kui Soomes.
Meie väike annetus võib olla suur kingitus,
mis aitab kellelgi seal kuu aega elada.
Kas see sama asi annab sullegi jõudu, kui näed pidevalt neid asju,
nii et jaksad edasi liikuda?
Et näed ka ärkamist ja tagakiusatud kristlaste armastust?
Näen ärkamist, mis eri maailma paigus levib.
Iga päev tuleb usule ca 70 000 inimest,
pooled neist Hiinas, ca 35 000.
See innustab. Veel enam innustab, kui näen, et usk vastu peab.
Usk peab vastu tagakiusus, mõrvades ja kõiges.
Kristuse antud kalju, millele oma elu ehitame,
on siiski niivõrd tugev.
Kui see on surma väärt, on see ka elamist väärt.
Kui kuulutad seda sõnumit Soome kirikuis, kuidas reageeritakse?
Soomekeelsetes kogudustes ollakse väga ettevaatlikud.
Elatakse vist veel NSVL-i järgses posttraumaatilises seisundis.
Ja see on kurb,
sest pakkuda on nii palju õpitavat, rõõmu ja õnnistust.
Sooviksin, et selle vastu võtaksime.
Ja liberaalsed kogudused ei mõista,
miks rajatakse uusi kogudusi, mida taga kiusatakse.
Kui kõik oleks vaikselt kodus, poleks ju probleemi.
Kuid sel juhul jääksime kaugele Jeesuse antud misjonikäsust.
See ei ole alati lihtne,
kuid ma ei usu, et rikkaim elu oleks kõige lihtsam.
Saateaeg on otsakorral. Aitäh, Johan Candelin, et sellest rääkisid.
Kui keegi tahab seda tellida, kuid pole veel päris kindel
ja tahab teemaga rohkem tutvuda, kas see on võimalik? - Muidugi.
Vajame vaid postiaadressi, et seda kinnises ümbrikus saata.
Need teemad on delikaatsed ja neid ei saa e-mailiga saata.
Saadame lehe hea meelega. Loe paar korda,
ja usun et tahad kaasa lüüa.
Aitäh, Johan Candelin!
Aitäh, head vaatajad!
See on äärmiselt tähtis teema.
Oleme siin Läänes oma usus liiga individualistlikud,
üksikisikukesksed.
Peame mõistma, et oleme sündinud perre,
kui oleme sündinud Jumala lapseks.
Meil on nii vanemaid kui nooremaid vendi-õdesid.
Piibel annab meile selle pere suhtes nii suure rõõmu kui vastutuse.
Peame meeles pidama, et meil on maailmas vendi-õdesid,
peame neid nende hädas meenutama ja ka neilt õppima.
Õnnistatud nädalat!
Kohtume nädala pärast taas Piiblikohvikus!
Tõlge: Monika Jaaguri